b'\n_START_ARTICLE_\nBr\xc5\xa1ljanasta grenkuljica\n_START_SECTION_\nOpis\n_START_PARAGRAPH_\nBr\xc5\xa1ljanasta grenkuljica je rastlina, katere listi so ledvi\xc4\x8dasto-sr\xc4\x8dasti in grobo, topo nazob\xc4\x8dani, na rastlino pa so name\xc5\xa1\xc4\x8deni na kratkih od 3 do 6 cm dolgih pecljih. V premeru dose\xc5\xbeejo med 2-3 cm._NEWLINE_Cvetovi so modro vijoli\xc4\x8dne barve, pora\xc5\xa1\xc4\x8deni pa so z drobnimi dla\xc4\x8dicami. V zalistju rastejo v parih ali po trije naenkrat in imajo \xc5\xa1tiri vzporedne pra\xc5\xa1nike, ki \xc5\xa1trlijo iz ven\xc4\x8dne cevi. Notranja pra\xc5\xa1nika sta dalj\xc5\xa1a od zunanjih. Cvet je sestavljen iz dveh ustnic, zgornja je ravna, spodnja pa tridelna in ima na svetlej\xc5\xa1i podlagi temnej\xc5\xa1o liso.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nBr\xc5\xa1ljanasta  grenkuljica najbolje uspeva na kamnitih, travnatih pobo\xc4\x8djih. V Sloveniji cveti od  aprila do junija. V ljudskem zdravilstvu so pripravke te rastline uporabljali za zdravljenje astme, plju\xc4\x8dnega katarja in za zbijanje vro\xc4\x8dine. Pred splo\xc5\xa1no uporabo hmelja v pivovarstvu so za dodajanje grenkobe pivu dodajali to rastlino.'